ที่ประชุมร่วมกันของรัฐสภา เตรียมลงมติวาระแรกร่างรัฐธรรมนูญแห่งราชอาณาจักรไทย แก้ไขเพิ่มเติมทั้ง 13 ฉบับ
การประชุมร่วมกันของรัฐสภา เพื่อพิจารณาร่างรัฐธรรมนูญแห่งราชอาณาจักรไทย แก้ไขเพิ่มเติม ทั้ง 13 ฉบับ ในวาระรับหลักการ โดยตลอดทั้งวันสมาชิกรัฐสภาได้สลับสับเปลี่ยนกันอภิปรายแสดงความเห็นอย่างต่อเนื่อง โดยเฉพาะประเด็นการตัดอำนาจ ส.ว.เลือกนายกรัฐมนตรี และประเด็นระบบเลือกตั้ง รวมถึงประเด็นการแก้ไขรัฐธรรมนูญ มาตรา 144 และมาตรา 185 ที่สมาชิกอภิปรายกันอย่างกว้างขวาง ซึ่งส่วนใหญ่ไม่เห็นด้วยกับการแก้ไข เช่น นายดิเรกฤทธิ์ เจนครองธรรม และนายถวิล เปลี่ยนศรี สมาชิกวุฒิสภา ต่างอภิปรายแสดงความไม่เห็นด้วยกับการแก้มาตรา 144 และมาตรา 185 โดยเห็นว่า เป็นการก้าวก่ายและแทรกแซงการทำหน้าที่ฝ่ายบริหารและเปิดช่องให้มีการทุจริตมากขึ้น เช่นเดียวกับมาตรา 185 ที่เกรงจะเป็นการเปิดทางให้มีการแทรกแซงเจ้าหน้าที่ ทั้งนี้หลังการอภิปรายของสมาชิกเสร็จสิ้นแล้ว เป็นการอภิปรายสรุปของผู้เสนอญัตติเสนอแก้ไขรัฐธรรมนูญ จากนั้นจึงเข้าสู่ขั้นตอนการลงมตินรับหลักการหรือไม่ โดยเป็นการลงมติโดยเปิดเผยด้วยการขานชื่อเพื่อลงมติแยกเป็นรายฉบับทั้ง 13 ฉบับ ซึ่งคาดว่าจะใช้เวลา 6 ชั่วโมง